ቦርዱ የአማራና ቅማንት ህዝቦች ተቀላቅለው በሚኖርባቸው ቀበሌዎች ህዝበ ውሳኔ ሊያካሂድ መሆኑን አስታወቀ
የኢትዮጵያ ብሔራዊ የምርጫ ቦርድ የአማራና ቅማንት ህዝቦች ተቀላቅለው በሚኖርባቸው 12 ቀበሌዎች ህዝበ ውሳኔ ለማካሄድ ቅድመ ዝግጅት መጀመሩን አስታወቀ ፡፡የቦርዱ ሰብሳቢ ክቡር ፕሮፌሰር መርጋ በቃና እንዳስታወቁት፤የአማራና የቅማንት ህዝቦች ተቀላቅለው የሚኖርባቸው ቀበሌዎች ህዝበ ውሳኔ እንዲያካሂድ በፌዴሬሽን ምክርቤት በቀረበለት ጥያቄ መሰረት በማድረግ ቅድመ ዝግጅቶች ጀምሯል፡፡ባሳለፍነው ወር የቦርዱ ጽሕፈት ቤት የቴክኒክ ጉዳዮችን ለመመርመር አንድ ቡድን ወደ ቦታው በመላክ የቅድመ ዝግጅት ዳሰሳ ማካሄዱንና ስንት ምርጫ ጣቢያዎች ማቋቋም እንዳለበትና ስንት የምርጫ አስፈፃሚዎችና የህዝብ ታዛቢዎች ማሰማራት እንዳለበት ለይቷል።በህዝበ ውሳኔ አፈፃፀም የጊዜ ሰሌዳ ረቂቅ ላይ ለመመካከርና የአማራና ቅማንት ህዝቦች ተቀላቅለው በሚኖርባቸው ቀበሌዎች በሚካሄደው ህዝበ ውሳኔ የአፈፃፀም ማብራሪያ ላይ ከክልሉ መስተዳድር አካላት እና በክልሉ የተዋቀሩ የሁለቱ ህዝቦች የጥምር ኮሚቴ አባላት ጋር ጥልቅ ውይይት ተካሂዷል።ቦርዱ ከተቋቋመበት ጊዜ ጀምሮ የቤጊ ህዝብ ህዝበ ውሳኔ፣ በኦሮሚያና በኢትዮጵያ ሶማሌ አዋሳኝ ቀበሌዎች፣ እንዲሁም በኦሮሚያ እና በደቡብ ብሔሮች፣ ብሔረሰቦችና ህዝቦች ክልሎች አዋሳኝ በሆኑት ቀበሌዎች ላይ የተካሄዱ ህዝበ ውሳኔዎች ሰላማዊና ዴሞክራሲያዊ በሆነ መንገድ ማከናወኑ ይታወሳል።